《青山白云图》
明代·李昱

若有若无青山之嶙峋，欲断不断白云之氤氲。往时何人得此意，彦公彦敬下笔艺绝伦。

我歌紫芝白云里，白云却向青山起。裁云为吾衣，推山作吾几。

松花酿酒三千石，醉后高歌歌未已。歌罢仰天笑，此乐人中仙。

心摇赤城霞，目断苍梧烟。左执容成袂，右拍洪崖肩。

五云之佩何翩翩，乘风欲往蓬莱巅。蓬莱巅，渺何处，金银楼台隔烟雾。

青鸟衔书海上来，千岁胡麻欲成树。怅不往兮心茫茫，云浩浩兮山苍苍。

人间亦自有真乐，还君之图兮赠君青山白云作。

作者简介：元明间浙江钱塘人，字宗表，号草阁。元末避居永康、东阳间，授徒为业。明洪武中官国子监助教。有《草阁集》。